[Martinus Episcopus servus servorum Dei, dilectis filiis Abbati et conventui Monasterii Cluniacensis, salutem et Apostolicam benedictionem. Religionis vestræ meretur honestas, ut votis vestris favorabiliter annuamus. Sanè petitio vestra nobis exhibita continebat, quod nonnulli, tam vestri, quàm aliorum Monasteriorum Ordinis Cluniacensis Abbates, et Priores de bonis per eorum industriam acquisitis, et etiam alii clerici, et laici de rebus suis vobis (filii Conventus) certos annuos redditus contulerunt, ad ipsorum Anniversaria in dicto vestro Monasterio facienda, vobis tunc pro pitantia ministrandos. Nos itaque vestris supplicationibus inclinati, auctoritate præsentium districtiùs inhibemus ut nullus Abbas dicti Monasterii vestri, qui fuerit pro tempore, redditus eosdem in proprios usus convertere absque Sedis Apostolicæ auctoritate præsumat. Decernimus quoque, si secus super hoc actum fuerit, irritum et inane. Nulli ergo, etc. Datum apud Urbem - Veterem V. Idus Februarii, Pontificatus nostri anno II.]